Esiteks. Keegi peale Jumala ei saa iseennast kirgastada. Isegi Jeesus mitte. Ütleb Ta ju Jh 8:54: «Kui ma ülistaksin iseennast, siis ei oleks  mu ülistus mitte midagi. See, kes mind ülistab, on mu Isa, kellest teie ütlete: «Ta on meie Jumal.»» Nõnda on arusaadav, et Jeesus sõitleb silmakirjatsejaid, kes tõmbavad almuseid jagades endale sünagoogides ja tänavatel tähelepanu, «et inimesed neid ülistaksid» (Mt 6:2). Kõlvatu linn Paabel aga saab niisama palju piina ja leina, «kui tema on iseennast ülistanud ja toretsenud» (Ilm 18:7).